
A Hasmoneus-dinasztia hatalomváltásának megítélése a korai judaizmus irodalmában

A dolgozat egy hosszabb kutatási fázis első harmadának összegzéseképp definiálható. A szerző azt vizsgálta kutatása során, hogy a hellén kultúra térhódítása ellen zsidók által folytatott eszmei és fizikai harcokból győztesen kikerült Makkabeus család uralmának kezdetén milyen megítélésben részesült az említett dinasztia. Természetesen a klánhoz való viszonyulás részleges feltárása csupán a fennmaradt korabeli (katolikus kánon alapján vett) szentírási és szentíráson kívüli, javarészt qumráni dokumentumok vizsgálatával lehetséges.
A pályamunka elsősorban vallástudományi jellegű, tehát nem hitigazságokat szeretne igazolni vagy cáfolni, hanem egy adott jelenségre koncentrál annak szocio-kulturális kontextusát figyelembe véve.
A dolgozat első része a Hasmoneus-dinasztia felbukkanásának történeti előzményeit ismerteti, külön kitérve a hellenizálás folyamatára. Az előzményeket tárgyaló fejezetben bővebben is szó esik, a név- és nyelvhasználatról, illetve az ehhez szorosan kapcsolódó, a kultúra legfőbb közvetítőjeként meghatározható iskolarendszerről is. A történelmi adatok ismertetését a Makkabeusok által kirobbantott felkelés rövid felvázolása zárja. Ezt követi a Hasmoneus-dinasztia hatalomra jutásának megítélésével foglalkozó fejezet, amely számba veszi a vonatkozó forrásanyagok fajsúlyosabbjait, majd kategóriákat hoz létre a szövegtípusok alapján, majd besorolásonként egy-egy közös szüzsét/vázlatot alkot a szövegekből. Ezek alapján szemiotikai szempontok figyelembevételével különböző szövegi szintű szűkítéseket végezve kitér az ellenség-retorika alakulására és a közösségi emlékezet egy adott hatalom legitimálása érdekében történő befolyásolására is.
A vizsgálat során a szerző elsősorban a hermeneutika, illetve szemiotikai, etnoszemiotikai szövegelemzés módszerét alkalmazza.



